钦定古今图书集成/明伦汇编/交谊典/第015卷 > 《春日怀十友诗》〈录四首〉高启
## 钦定古今图书集成/明伦汇编/交谊典/第015卷 > 《春日怀十友诗》〈录四首〉高启

余司马尧臣

列戟卫严关，应无休沐暇。群英罢追游，馀香掩空榭。
飞花北郭晚，华月南园夜。清景不能同，蹉跎恐年谢。

宋军咨克

看花西涧寺，忆子昔同行。兰入华觞气，波汎绿琴声。
兹欢随节逝，离恨坐相婴。安得重联骑，射雉出东城。

陈孝廉则

徂春易为感，复此栖孤寂。莺啼远林雨，怅望乡园隔。
客舍换衣晨，僧斋听钟夕。知君思正纷，杂英共如积。

王隐君行

“共此一里居，谁令阻良觌。”惆怅步芳园，山樱还独摘。
风含驻花意，雨散流池迹。尊酒不来同，兹晨端可惜。